На основу члана 119. став 1. тачка 1. Закона о основама система образовања и васпитања Сл. Гласник РС бр.88/2017, 27/2018, 10/2019, 6/2020, 129/2021, 92/2023, Школски одбор на својој седници одржаној дана 28.02 2024. године доноси

**КОДЕКС ОБЛАЧЕЊА**

**УЧЕНИКА, РОДИТЕЉА/СТАРАТЕЉА, НАСТАВНИКА И ОСТАЛИХ ЗАПОСЛЕНИХ**

Кодекс облачења представља заједнички систем вредности и смерница о облачењу ученика, родитеља/старатеља, наставника и осталих запослених. Сви учесници у школском животу треба да промовишу етичке вредности у складу са овим кодексом.

Обавеза је наставника и осталих запослених, ученика и родитеља/старатеља да у школу долазе прикладно одевени и пристојног изгледа.

Сви ученици и запослени су дужни да долазе на наставу уредно обучени са одећом практичном за рад и у њиховом стилу, али примереног изгледа. Обавеза ученика и запослених је да брину о личној уредности и хигијени.

Одећа одражава укус и стил сваке особе који мора бити поштован. Она треба да је уобичајена и да јасно говори о њиховој личности.

Одећа коју носе ученици треба да буде примерена њиховом узрасту и школи у коју долазе.

У Школи је забрањено ношење:

* блуза са дубоким деколтеом или танким бретелама;
* мајица које не покривају стомак и леђа;
* мајица са бретелама или без рукава;
* шортса и бермуда;
* непримерено кратких и уских сукњи и хаљина;
* хеланки и уских панталона (уколико нису прекривене дужом туником);
* јапанки и пластичних папуча за плажу;
* провидне одеће;
* исцепаних и спуштених панталона;
* одеће увредљивих натписа или слика, који промовишу националну, верску, политичку или сексуалну опредељеност или промовишу конзумирање дрога, цигарета, алкохолна или енергетска пића и слично;
* капа, качкета, капуљача, марама на глави и наочара за сунце у просторијама школе;
* пирсинга било које врсте, јер се тиме повећава могућност повређивања ученика,
* превише шминке, дугачких ноктију;
* ученик мора да пази да му се доњи веш не види без обзира у каквом положају му се тело налази.

За време часова физичког васпитања ученици су у обавези да носе опрему за физичко васпитање.

Ученици, наставници и остали запослени Школе морају да држе до личне хигијене, као и чистоће своје одеће и обуће.

Родитељи/старатељи дужни су да буду прикладно и уредно одевени и да својим начином одевања не изражавају своју политичку, верску или другу личну припадност.

Запослени својим изгледом и понашањем на директан начин доприносе угледу школе и очувању њених вредности. Taкoђе, прикладним одевањем пружају модел одевања ученицима. Пристојна и прикладна гардероба је она која не одвлачи пажњу и тиме не ремети радну атмосферу наставе или ваннаставне активности.

Помоћно особље за време рада у Школи носи радне блузе.

Уколико наставници и остали запосленици Школе имају тетоважу на телу, потребно је да тетоважу прекрију одећом.

Сматра се да су ученици и професори неприкладно одевени, ако у Школу долазе у неком од горе поменутих одевних предмета.

За време културних и других манифестација (такмичења, приредбе и други јавни наступи) на којима ученици и наставници представљају Школу, у обавези су да воде рачуна о пристојном одевању.

Правила изгледа и одевања обавезујућа су током читаве школске године.

О изгледу ученика брину сви запослени у школи, уз сарадњу са одељењским старешином, директором, педагогом и психологом. За спровођење кодекса облачења су задужени сви ученици и сви запослени.

Дежурни наставник је дужан да опомене ученика уколико примети да крши правила Кодекса и о томе обавести одељенског старешину.

Непоштовање Кодекса повлачи за ученике и остале запослене повреду радне обавезе и примену одредаба Правилника о васпитно дисциплинској одговорности ученика и запослених.

Иако се модни трендови често мењају, стил облачења треба бити прилагођен образовној установи.

Водите рачуна да слика коју остављате буде добар пример за остале.

ШКОЛСКИ ОДБОР

 Председник

\_\_\_\_\_\_\_\_\_\_\_\_\_\_\_\_\_\_\_\_\_\_

 Бошковић Тања